Han er fra Gug. Han holder med AaB. Han tilbragte sin tid som journalistpraktikant i Nordjylland, og det meste af karrieren er også foregået i Nordjylland. Han er med andre ord en mand, der brænder for hjemstavnen, og nu brænder han også for de daglige nyheder på TV2 Nord. Simon Brix Frederiksen er nemlig fra september tiltrådt en stilling som journalist i det regionale tv- og mediehus. - Jeg er vel nærmest så lokal, som jeg kan blive, siger Simon Brix Frederiksen med et smil og fortsætter: - Det er dejligt at være i gang i et mediehus med en masse rutinerede kollegaer og unge folk, som både vil Nordjylland og TV2 Nord. Vært allerede som praktikant Simon Brix Frederiksen kommer fra en stilling som reporter på B.T.s redaktion i Aalborg, og før det var det DR Nordjylland, der havde fornøjelsen af den unge, talentfulde reporter. Simon Brix Frederiksen tilbragte sin journalistpraktik på P4 Nordjylland, og i den forbindelse er der uden tvivl mange nordjyder, der kender hans stemme. Allerede som praktikant fik han nemlig opgaver som vært på både morgen- og eftermiddagsudsendelser. Efter praktiktiden fortsatte Simon Brix Frederiksen som freelancer for DR Nordjylland, både som reporter og live-reporter i radioen og TV Avisen. Han har også slået et karrieremæssigt smut omkring Radio4, hvor han var fast ankermand på den daglige eftermiddagsudsendelse, 4-toget. Gode historier om mennesker - Jeg brænder for gode historier, der handler om mennesker, og så sætter jeg også en ære i at være først med gode historier, siger Simon Brix Frederiksen. Begge dele har han i sin relativt korte karriere allerede i høj grad demonstreret, at han har næse for. På CV’et står eksempelvis den stærke menneskelige historie om den psykiatriske patient, der lå tvangsfikseret uafbrudt i 13 måneder. Simon Brix Frederiksen var også først med historien om, hvordan udenlandske spillere i Jammerbugt FC blev smuglet illegalt ind i Danmark. Vild med sport Derudover er det en ren tilståelsessag fra Simon Brix Frederiksens side, når snakken falder på nordjysk sport. - Jeg er fodboldfyr og holder med AaB, men jeg går op i det meste sport og har blandt andet det seneste år også set rigtig meget nordjysk ishockey, siger Simon Brix Frederiksen

Opsummering:
TV2 Nord har ansat Simon Brix Frederiksen som journalist på redaktionen.